ไฟแนนเชียลไดเจส
บล.ไทยพาณิชย์ ส่ง 6 DW ใหม่่
22 ก.พ. 2556

บล.ไทยพาณิชย์ ส่ง 6 DW ใหม่่
บริษัทหลักทรัพย์ (บล.) ไทยพาณิชย์ (SCBS) นำเสนอใบสำคัญแสดงสิทธิอนุพันธ์ในหุ้น (DW) รุ่นใหม่ 6 ตัว อายุที่ยาวขึ้น โดยส่วนใหญ่ 9 เดือน ได้แก่ BCP23CA, BTS23CA, JAS23CA, KTB23CA, PTTE23CA และ SCC23CA ได้รับการออกแบบให้มีอัตราทดที่สูงขึ้น และอายุที่ยาวขึ้น เพื่อเพิ่มโอกาสให้นักลงทุนสามารถสร้างอัตราผลตอบแทนที่สูงกว่า
นอกจากนี้ DW รุ่นใหม่ยังโดดเด่นด้วย Price Guideline ครั้งแรกของตลาดกับการประกาศประมาณการราคา DW เทียบกับราคาหุ้นอ้างอิงที่ระดับราคาต่างๆ รวมถึงการประกาศราคาประมาณการ DW Forward ล่วงหน้า 4 วันทำการ เพื่อช่วยให้นักลงทุนสามารถคาดการณ์ผลตอบแทนและความเสี่ยงด้านราคาและระยะเวลาในการถือครองล่วงหน้าก่อนตัดสินใจลงทุน เปิดให้ซื้อขายในตลาดหลักทรัพย์แห่งประเทศไทยตั้งแต่วันที่ 26 ก.พ. 2556 เป็นต้นไป
TOP คาดค่าการกลั่นปีนี้ดีขึ้น
น.ส.ภัทรลดา สง่าแก้ว ผู้จัดการฝ่ายวางแผนและกลยุทธ์ บริษัท ไทยออยล์ (TOP) เปิดเผยในงานพบผู้ลงทุนที่ตลาดหลักทรัพย์แห่งประเทศไทยว่า ราคาน้ำมันดิบ ค่าการกลั่นโดยไม่รวมสต๊อกน้ำมัน (GRM) และอัตรากำไรขั้นต้นของค่าการกลั่น (GIM) เฉลี่ยปีนี้จะทรงตัว และแนวโน้มดีขึ้นจากปีก่อนเล็กน้อย โดยประเมินราคาน้ำมันปีนี้อยู่ที่ 107-108 เหรียญสหรัฐต่อบาร์เรล เทียบจากปีก่อนที่ 106 เหรียญสหรัฐต่อบาร์เรล ขณะที่ GRM ปีก่อนอยู่ที่ 5 เหรียญสหรัฐต่อบาร์เรล และ GIM 7.6 เหรียญสหรัฐต่อบาร์เรล เพราะมีโรงกลั่นที่ต้องปิดซ่อมบำรุงจำนวนมาก
ขณะที่ความต้องการใช้น้ำมันปีนี้เพิ่มขึ้นอีก 8 แสนบาร์เรลต่อวันถึง 1 ล้านบาร์เรลต่อวัน แต่โรงกลั่นจะปิดตัวมากสุดในปี 2557 ตั้งแต่ญี่ปุ่น จีน และที่เยอรมนีที่ไม่สามารถผลิตได้ เพราะมีต้นทุนสูง
ขณะที่ผลิตภัณฑ์ปิโตรเคมี โดยเฉพาะผลิตภัณฑ์อะโรเมติกส์ด้าน PX และเบนซิน ที่มาร์จินยังดีเพราะยังมีความต้องการใช้ PX และเบนซินต่อเนื่อง จากการเติบโตของเศรษฐกิจจีน ขณะที่ผู้ผลิตยังมีน้อยกว่าความต้องการ เพราะมีโรงอะโรเมติกส์ในจีนที่เลื่อนเปิดช้ากว่ากำหนด ขณะที่สารทำละลายก็มีการเติบโตเช่นเดียวกัน
น.ส.ภัทรลดา กล่าวต่อว่า บริษัทมีงบลงทุนปี 2556-2558 ทั้งหมด 1,099 ล้านเหรียญสหรัฐ โดยแบ่งเป็นปี 2556 จำนวน 518.6 ล้านเหรียญสหรัฐ สำหรับการปรับปรุงสินค้า และปรับปรุงโรงกลั่น ปี 2557 278.2 ล้านเหรียญสหรัฐ และปี 2558 104.2 ล้านเหรียญสหรัฐ
สำหรับการเข้าไปซื้อกิจการตอนนี้ยังไม่มีเป้าหมายที่จะดำเนินการ แต่บริษัทก็จะไม่ปิดกั้นถ้ามีโอกาสมาในอนาคต